Alcázar de Colón

Alcázar de Colón on Kristoffer Kolumbuksen poika Diego Kolumbuksen rakennuttama palatsi Santo Domingon siirtomaa-aikaisessa keskustassa Dominikaanisessa tasavallassa. Rakennus on valmistunut vuonna 1512 ja se palveli kahden vuosisadan ajan alueen espanjalaisten kuvernöörien asuntona. Myöhemmin rakennus jäi heitteille, mutta se kunnostettiin 1900-luvun puolella. Nykyisin se on museo ja osa Santo Domingon siirtomaakautisen osan Unescon maailmanperintöluettelon kohdetta. Historia Kristoffer Kolumbuksen poika Diego Kolumbus peri isänsä kuoltua tämän aatelisarvon ja hänet nimitettiin vuonna 1508 Espanjan Intioiden kuvernööriksi. Hän saapui Santo Domingoon keväällä 1509 ja syrjäytti Nicolás de Ovandon, joka kutsuttiin takaisin Espanjaan vastaamaan syytöksiin raakuuksista intiaaneja vastaan. Diego sai vuonna 1511 edelleen Intioiden varakuninkaan (Virrey de las Indias) arvonimen. Diego alkoi rakennuttaa Alcázar de Colónia Ozamajoen varrelle, ja rakennus valmistui vuonna 1512. Diego asui Alcázar de Colónissa yhdessä vaimonsa María de Toledon kanssa. Diegon jälkeen sitä käyttivät häntä seuranneet alueen espanjalaiset kuvernöörit seuraavan kahden vuosisadan ajan, pois lukien lyhyt tauko vuoden 1586 jälkeen, kun Francis Drake oli hyökännyt Santo Domingoon ja ryöstänyt samalla Alcázar de Colónin. 1700-luvulla rakennus oli jäänyt heitteille ja se hylättiin kokonaan. Palatsista tuli yksi monista Santo Domingon siirtomaakautisista raunioista. Rakennus ei kuitenkaan tuhoutunut kokonaan vahvojen seiniensä ansiosta. Se säästyi esimerkiksi muusta Santo Domingosta poiketen tuholta hurrikaani San Zenón iskiessä Santo Domingoon vuonna 1930. Dominikaanisen tasavallan diktaattori Rafael Trujillon kaudella palatsia alettiin korjata ja siitä kaavailtiin matkailunähtävyyttä. 1930-luvulla alettiin kunnostaa palatsin ympäristöä, ja lopulta 1950-luvulla itse päärakennusta. Jälleenrakennetusta palatsista tuli noin puolet alkuperäistä pienempi. Kunnostetun palatsin avajaiset pidettiin Kolumbuksen päivänä vuonna 1957. Nykyisin Alcázar de Colón on yksi maan vierailluimmista museoista. Santo Domingon vanha siirtomaakautinen keskusta on nykyisin osa Unescon maailmanperintöluetteloa. Lähteet